title: 2014/533/EU: Az Európai Központi Bank határozata ( 2014. augusztus 13. ) a rendszerszempontból jelentős fizetési rendszerekre vonatkozó felvigyázási követelményekről szóló 795/2014/EU rendelet értelmében a TARGET2 rendszerszempontból jelentős fizetési rendszerként történő azonosításáról (EKB/2014/35)

text:
               20.8.2014

               HU

               Az Európai Unió Hivatalos Lapja

               L 245/5

         AZ EURÓPAI KÖZPONTI BANK HATÁROZATA
   (2014. augusztus 13.)
   a rendszerszempontból jelentős fizetési rendszerekre vonatkozó felvigyázási követelményekről szóló 795/2014/EU rendelet értelmében a TARGET2 rendszerszempontból jelentős fizetési rendszerként történő azonosításáról

      (EKB/2014/35)

      (2014/533/EU)

   AZ EURÓPAI KÖZPONTI BANK KORMÁNYZÓTANÁCSA,
   tekintettel az Európai Unió működéséről szóló szerződésre és különösen annak 127. cikke (2) bekezdésére,
   tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. és 22. cikkére, valamint 34.1. cikkének első francia bekezdésére,
   tekintettel a rendszerszempontból jelentős fizetési rendszerekre vonatkozó felvigyázási követelményekről szóló, 2014. július 3-i 795/2014/EU európai központi banki rendeletre (EKB/2014/28) (1) és különösen annak 1. cikke (2) és (3) bekezdésére,
   mivel:

               (1)

               A Szerződés 127. cikke (2) bekezdésének negyedik francia bekezdése, valamint a Központi Bankok Európai Rendszere és az Európai Központi Bank Alapokmánya (a továbbiakban: a KBER Alapokmánya) 3.1. cikkének negyedik francia bekezdése felhatalmazza az eurorendszert a fizetési rendszerek zavartalan működésének előmozdítására.

               (2)

               Az eurorendszer a fizetési rendszerek zavartalan működését többek között a felvigyázás ellátása által mozdítja elő.

               (3)

               Az Európai Központi Bank (EKB) a 795/2014/EU rendelet (EKB/2014/28) útján hajtja végre a Nemzetközi Fizetések Bankjának (BIS) fizetési és elszámolási rendszerekkel foglalkozó bizottsága (CPSS) és az Értékpapír Felügyeletek Nemzetközi Szervezete (IOSCO) Technikai Bizottsága által kibocsátott, a pénzpiaci infrastruktúrákra vonatkozó alapelveket (a továbbiakban: a CPSS-IOSCO alapelvek), amelyek többek között a rendszerszempontból jelentős fizetési rendszerekre (systemically important payment systems – SIPS) vonatkozó, már létező nemzetközi felvigyázási alapelveket harmonizálják és erősítik meg.

               (4)

               A 795/2014/EU rendelet (EKB/2014/28) 1. cikkének (2) bekezdése szerinti azonosítás elvégzése érdekében a Kormányzótanács az e határozat mellékletében foglaltak szerint ellenőrzi, hogy a 795/2014/EU rendelet (EKB/2014/28) 1. cikke (3) bekezdésének a) pontjában rögzített feltétel teljesül-e, valamint a 795/2014/EU rendelet (EKB/2014/28) 1. cikke (3) bekezdésének b) pontjában rögzített négy feltétel közül kettő teljesül-e. Az e határozat alapjául szolgáló ellenőrzéshez a 2012. naptári évre vonatkozó nyilvános adatok kerültek felhasználásra, az EKB felméréseire adott válaszokkal együtt.

               (5)

               Az EKB/2012/27 iránymutatás (2) értelmében a TARGET2 több fizetési rendszert összekapcsoló, decentralizált struktúrával rendelkezik. A TARGET2 tagrendszerek szabályai a lehető legnagyobb mértékben – nemzeti jogi akadályok esetén bizonyos eltérésekkel – harmonizálásra kerültek. A TARGET2-t továbbá az Egységes Közös Platformnak (Single Shared Platform – SSP) nevezett, egységes műszaki platform jellemzi. A Kormányzótanács rendelkezik a TARGET2-vel kapcsolatos végső hatáskörrel, és biztosítja annak közfeladatát: ez az irányítási rendszer tükröződik a TARGET2 tagrendszerek felvigyázásában,

         ELFOGADTA EZT A HATÁROZATOT:
   1. cikk
   Fogalommeghatározások
   Az e határozatban használt fogalmak a 795/2014/EU rendeletben (EKB/2014/28) foglaltakkal azonos jelentéssel bírnak.
   2. cikk
   A SIPS és a SIPS-üzemeltető azonosítása
   (1)   A 795/2014/EU rendelet (EKB/2014/28) 1. cikke (3) bekezdésének a) pontjában rögzített feltételt teljesítő TARGET2 tagrendszerek a 795/2014/EU rendelet (EKB/2014/28) alkalmazásában együttesen rendszerszempontból jelentős fizetési rendszerként kerülnek azonosításra.
   (2)   Az (1) bekezdésben említett TARGET2 tagrendszerek üzemeltetői biztosítják a 795/2014/EU (EKB/2014/28) rendelet 3–21. cikkében rögzített követelményeknek való megfelelést.
   3. cikk
   Hatáskörrel rendelkező hatóság
   A TARGET2 felvigyázására hatáskörrel rendelkező hatóság az EKB.
   4. cikk
   Hatálybalépés
   Ez a határozat az Európai Unió Hivatalos Lapjában történő kihirdetés napján lép hatályba.

      Kelt Frankfurt am Mainban, 2014. augusztus 13-án.

            az EKB elnöke

         Mario DRAGHI

      (1)  HL L 217., 2014.7.23., 16. o.

      (2)  A 2012. december 5-i EKB/2012/27 iránymutatás a transzeurópai automatizált valós idejű bruttó elszámolású rendszerről (TARGET2) (HL L 30., 2013.1.30., 1. o.).

      MELLÉKLET
      Az eurorendszer által üzemeltetett transzeurópai automatizált valós idejű bruttó elszámolású rendszer (TARGET2) értékelése a 795/2014/EU rendelet (EKB/2014/28) 1. cikkének (3) bekezdésében rögzített feltételekre tekintettel

                  Feltétel

                  TARGET2

                              a)

                              a 98/26/EK európai parlamenti és tanácsi irányelv (1) alapján megfelel valamely azon tagállam, amely pénzneme az euro által rendszerként, vagy annak az euroövezetben letelepedett üzemeltetőjeként történő kijelölésre

                  A 98/26/EK irányelv értelmében olyan tagállam által, amelynek pénzneme az euro, rendszerként kijelölt TARGET2 tagrendszerek:

                              —

                              TARGET2-OeNB

                              —

                              TARGET2-BE

                              —

                              TARGET2-CY

                              —

                              TARGET2-Eesti

                              —

                              TARGET2-Suomen Pankki-järjestelmä

                              —

                              TARGET2-Banque de France

                              —

                              TARGET2-BBk

                              —

                              TARGET2-EKB

                              —

                              TARGET2-GR

                              —

                              TARGET2-Ireland

                              —

                              TARGET2-Banca d'Italia

                              —

                              TARGET2-Latvija

                              —

                              TARGET2-LU

                              —

                              TARGET2 Malta

                              —

                              TARGET2-NL

                              —

                              TARGET2-PT

                              —

                              TARGET2-Banco de España (TARGET2-BE)

                              —

                              TARGET2-SK

                              —

                              TARGET2-Slovenija

                     Feltétel teljesül

                              b) i.

                              az euróban denominált, feldolgozott fizetések teljes napi átlagértéke meghaladja a 10 milliárd EUR-t

                  Az euróban denominált, feldolgozott fizetések teljes napi átlagértéke: 2 777 billió EUR

                     Feltétel teljesül

                              b) ii.

                              a piaci részesedés legalább az alábbiak egyike:

                                          —

                                          az euróban denominált fizetések teljes mennyiségének 15 %-a, vagy

                                          —

                                          az euróban denominált, határon átnyúló fizetések teljes mennyiségének 5 %-a, vagy

                                          —

                                          az euróban denominált fizetések teljes mennyiségének 75 %-a azon tagállam szintjén, amelynek pénzneme az euro

                              b) iii.

                              a határon átnyúló tevékenység (azaz a SIPS üzemeltetőjének országától eltérő országban letelepedett résztvevők, és/vagy az egyéb fizetési rendszerekhez fűződő határon átnyúló kapcsolatok) öt vagy annál több országot érint, és a SIPS által feldolgozott, euróban denominált teljes fizetéseknek legalább a 33 %-át keletkezteti

                              b) iv.

                              az egyéb FMI-k kiegyenlítéséhez használják

                  A TARGET2 tagrendszereket FMI-k kiegyenlítéséhez használják

                     Feltétel teljesül

         (1)  Az Európai Parlament és a Tanács 1998. május 19-i 98/26/EK irányelve a fizetési és értékpapír-elszámolási rendszerekben az elszámolások véglegességéről (HL L 166., 1998.6.11., 45. o.).


title: A Bizottság határozata ( 2009. december 22. ) a fertőző szivacsos agyvelőbántalommal foglalkozó uniós referencialaboratórium számára nyújtandó 2010. évi közösségi pénzügyi hozzájárulásról (az értesítés a C(2009) 10291. számú dokumentummal történt)

text:
               23.12.2009

               HU

               Az Európai Unió Hivatalos Lapja

               L 344/44

      A BIZOTTSÁG HATÁROZATA

   (2009. december 22.)
   a fertőző szivacsos agyvelőbántalommal foglalkozó uniós referencialaboratórium számára nyújtandó 2010. évi közösségi pénzügyi hozzájárulásról
   (az értesítés a C(2009) 10291. számú dokumentummal történt)
   (Csak az angol nyelvű szöveg hiteles)
   (2009/1000/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 32. cikke (7) bekezdésére,
   mivel:

               (1)

               Az állat-egészségügyi kiadásokról szóló, 2009. május 25-i 2009/470/EK tanácsi határozat (2) 31. cikke értelmében uniós támogatásban részesülhet minden kapcsolattartó vagy referencialaboratórium, amelyet az Unió állat-egészségügyi jogszabályaival összhangban ilyennek jelölnek ki, és amely eleget tesz az ezekben megállapított feladatoknak és követelményeknek.

               (2)

               A közösségi pénzügyi támogatásnak az állati takarmányokkal, az élelmiszerekkel és az állat-egészségügyi ágazattal foglalkozó közösségi referencialaboratóriumoknak történő odaítélési módozatainak megállapításáról szóló, 2006. november 28-i 1754/2006/EK bizottsági rendelet (3) előírja, hogy uniós pénzügyi hozzájárulást kell nyújtani, amennyiben a jóváhagyott munkaprogramokat hatékonyan végrehajtják és a kedvezményezettek minden szükséges információt benyújtanak adott határidőn belül.

               (3)

               Az 1754/2006/EK rendelet 2. cikkével összhangban a Bizottság és az egyes közösségi referencialaboratóriumok kapcsolatát partnerségi egyezmény szabályozza, amelyet több évre szóló munkaprogram kísér.

               (4)

               Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (4) a Veterinary Laboratories Agencyt (Addlestone, United Kingdom) jelöli ki a fertőző szivacsos agyvelőbántalmakkal (TSE-k) foglalkozó uniós referencialaboratóriumnak. Feladatai közé tartozik, hogy adatokat gyűjt a Közösségben végzett vizsgálatok eredményeiről és összehasonlítja ezeket, valamint figyelemmel kíséri a TSE-k ellenőrzése, járványtana és megelőzése terén a világban bekövetkezett fejleményeket.

               (5)

               A Bizottság megvizsgálta a közösségi TSE-referencialaboratórium által benyújtott, 2010-re szóló munkaprogramot és a vonatkozó költségvetési becsléseket. Ennek alapján uniós pénzügyi hozzájárulást kell nyújtani az említett közösségi referencialaboratórium számára a 882/2004/EK és a 999/2001/EK rendeletben előírt feladatok és kötelezettségek teljesítésére irányuló tevékenységei társfinanszírozása céljából. Az uniós pénzügyi hozzájárulás az 1754/2006/EK rendeletben meghatározott támogatható költségek 100 %-át teszi ki.

               (6)

               Az 1754/2006/EK rendelet meghatározza a közösségi referencialaboratóriumok által szervezett munkaértekezletek támogathatósági szabályait. Ezenkívül munkaértekezletenként maximum 32 résztvevőre korlátozza a pénzügyi támogatást. Az 1754/2006/EK rendelet 13. cikkének (3) bekezdésével összhangban biztosítani kell az ettől a korlátozástól való eltéréseket azon néhány közösségi referencialaboratórium számára, melyek esetében több mint 32 fő részvétele szükséges ahhoz, hogy munkaértekezleteik a legjobb eredményekkel záruljanak.

               (7)

               A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (5) 3. cikke (2) bekezdésének a) pontja szerint az állatbetegségek felszámolását és ellenőrzését célzó programokat (állat-egészségügyi intézkedések) az Európai Mezőgazdasági Garanciaalapból (EMGA) kell finanszírozni. Ezenkívül az említett rendelet 13. cikkének (2) bekezdése megállapítja, hogy megfelelően indokolt, kivételes esetekben az állat-egészségügyi kiadásokról szóló, 1990. június 26-i 90/424/EGK tanácsi határozat (6) hatálya alá tartozó intézkedéseket és programokat illetően a tagállamok és az EMGA-támogatásban részesülő kedvezményezettek adminisztratív és személyzettel kapcsolatos kiadásait az alapból kell fedezni. Pénzügyi ellenőrzés céljából az 1290/2005/EK rendelet 9., 36. és 37. cikkét kell alkalmazni.

               (8)

               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT A HATÁROZATOT:
   1. cikk
   (1)   Az Unió pénzügyi támogatásban részesíti a Veterinary Laboratories Agencyt (Addlestone, Egyesült Királyság) a 999/2001/EK rendelet X. melléklete B. fejezetében előírt feladatok és kötelezettségek teljesítéséhez.
   A szóban forgó pénzügyi támogatás nem haladhatja meg az 1 129 000 EUR-t a 2010. január 1. és 2010. december 31. közötti időszakra vonatkozóan.
   A második albekezdésben említett maximális összeghatáron belül, és az 1754/2006/EK rendelet 10. cikkében meghatározott határidők sérelme nélkül, 600 000 EUR-t kell elkülöníteni a ciprusi kecskék surlókórral szembeni genetikai ellenállására vonatkozó ismeretek bővítésére szolgáló adatgyűjtést célzó vizsgálati terv kidolgozására és végrehajtására.
   (2)   Az (1) bekezdésben meghatározott maximális összegen felül az Unió munkaértekezletek szervezéséhez pénzügyi támogatást nyújt az (1) bekezdésben említett laboratóriumnak. E támogatás nem haladhatja meg a 60 000 EUR-t.
   (3)   Az 1754/2006/EK rendelet 13. cikkének (1) bekezdésétől eltérve az (1) bekezdésben említett laboratórium jogosult arra, hogy pénzügyi támogatást igényeljen az e cikk (2) bekezdésében említett munkaértekezleteinek egyikére meghívott maximum 50 fő részvételéhez.
   2. cikk
   E határozat címzettje a Veterinary Laboratories Agency, Woodham Lane, New Haw, Addlestone, Surrey KT15 3NB, Egyesült Királyság.

      Kelt Brüsszelben, 2009. december 22-én.

            a Bizottság részéről

         Androulla VASSILIOU

            a Bizottság tagja

      (1)  HL L 165., 2004.4.30., 1. o.

      (2)  HL L 155., 2009.6.18., 30. o.

      (3)  HL L 331., 2006.11.29., 8. o.

      (4)  HL L 147., 2001.5.31., 1. o.

      (5)  HL L 209., 2005.8.11., 1. o.

      (6)  HL L 224., 1990.8.18., 19. o.